46. schôdza NR SR - 10.deň - A. dopoludnia
Dátum: 2015-02-11
Poslanec: Hlina, Alojz (-)
Druh vystúpenia: Vystúpenie v rozprave

6. Vážená pani predsedajúca, vážené kolegyne, kolegovia, aj tak, aj tak sa dá. Vždycky je aj reakcia na nejakú akciu, čiže možno by som bol o niečo zmierlivejší, keby kolega bol o trošku menej patetický a keby nedával tie apely, jak zachráni a zachránia svet. Prosím vás, dovoľte mi k tomuto nešťastnému návrhu uviesť niektoré skutočnosti. Neviem, kedy sa pán kolega zamyslel a povedal, že ide meniť svet. Však od toho má právo a je za to aj platený. Otázka stojí, či toto je cesta. Vypočul som si, kde čo kto predkladá. Ja, dovoľte mi uviesť niektoré skutočnosti naozaj. Prezident v zásade tých krajín, ja neviem, koľko je, tých krajín je dosť, a teda a niektorí ani nemajú prezidenta, niektorí majú panovníkov, ale tí, čo majú, tak v zásade prezidenti, okrem iných právomocí, môžu teda buď iniciovať, navrhovať zákony, môžu vracať zákony alebo nemôžu nič z pohľadu zákonov. Plus ešte také krajiny, kde môžu vládnuť dekrétmi so silou zákonu. Ak pán kolega uviedol, že sú krajiny, kde prezident môže predkladať, iniciovať a navrhovať zákony, tak mi ich dovoľte uviesť. Dobre? Čiže uvediem krajiny, kde prezident môže navrhovať zákony. Uvádzam, nebudem ich komentovať, len ich uvediem: Burkina Faso, Alžírsko, Jemen, Pobrežie Slonoviny, Gabon, Južná Kórea, Uzbekistan, Čad, Gruzínsko, Panama, Bielorusko, Togo, Uganda, Brazília, Venezuela, Madagaskar, Kazachstan, Zambia, Senegal, Tunisko, Dominikánska republika. Sú. Ja som vám ich vymenoval. Nekomentujem, dobre? Potom sú krajiny, kde môže prezident vládnuť dekrétmi. Vymenujem: Kongo, Sudán, Indonézia, Guinea, Haiti, Libanon, Rusko, Mexiko, Kolumbia, Peru, Čile, Bolívia, Zimbabwe, Turkmenistan, Rovníková Guinea, Sýria, Líbya. Krajiny, kde sme aj my, to znamená, kde prezident môže vracať zákony, je ich tu niekoľko. Nebudem ich menovať. Lebo ma pokúša to trošku komentovať, dobre, tento listing. Ale nechcem, chcem sa tomu vyhnúť z úcty k tým krajinám, dobre? Potom sú, samozrejme, krajiny, kde prezident vôbec toto nerobí, že navrhuje, respektíve vetuje zákony. Ja rozmýšľam, že teda v čom bola tá pohnútka? Lebo, áno, je teraz taká atmosféra, že teda nech mi je prepáčené, že pán prezident je fasa chlapík a prečo by nemohol navrhovať zákony, hej? Tak vlastne pán kolega sa zamyslel; a už by som bol osobný; a prišiel s týmto návrhom, ktorý minimálne otvorí tú tému. Len, prosím vás, sa zdržte aspoň jednej veci. Prosím vás, zdržte sa aspoň jednej veci, že to budete komentovať, že zlý parlament, zlý SMER, kresťan, v úvodzovkách, Hlina bol proti tomuto geniálnemu návrhu, bol proti tomu, aby fasa chlapík pán Kiska mohol predkladať zákony a tým zachrániť republiku. Prosím vás, aspoň toho by ste sa mohli zdržať. Ja nebudem, samozrejme, otvorene deklarujem, že nebudem s týmto súhlasiť, nebudem s týmto súhlasiť. Už všeličo tu bolo, len viete, že to je to, čo vy robíte. Teraz je veľká téma referendum. Som rád, že naši právnici vedeli tú zmenu, ktorú ja chcem dostať, že by sa mala odzrkadliť v zmene, dali do zákona, nie do ústavného. Vy tu ústavné zákony nosíte jak rožky z Tesca. Rozumiete? Veď to je, normálne, vy tu, za chvíľku dojde kolega, nebudem menovať, ktorý od vás, a povie, že – ja neviem – prezident na sedemročné obdobie. A prečo nie? Lebo však Kiska je fasa chlapík. Viete, a teraz keď niekto nezahlasuje, tak je zase ten zlý človek, ktorý nechápe, že Kiska je fasa chlapík. A budete vykrikovať, jak ste proti demokracii a neviem čo. Trošku úcty by to chcelo, k tomu pristupovať ako citlivo, keď už sa niekto rozhodol podať ústavný zákon. Aspoň štyria ste tam mohli byť napísaní. Lebo sám ste povedali, že z kuloárnych rečí ste nenašli... Načo? Čo je zmyslom predloženia ústavného zákonu? Ja neviem, koľko máte podpôr? Ja som ináč, to by som bol zvedavý, že kto podporil tento návrh. To by ma fakt zaujímalo, že kto sa stotožňuje s týmto návrhom. To je presne tak nekorektné, že poviete, že, áno, sú krajiny, kde to existuje, ja som vám ich vymenoval, tie krajiny, každý nech si spraví názor, nebudem ich menovať ešte raz. Ale ešte aj prípadne by stálo za to, a to už som nezisťoval, že ako je procedurálne upravené to, že môže predložiť ten zákon, lebo podľa mňa aj to má možno nejaké nuansy. To je presne, ako vy poviete, že nulové kvórum v takých moderných krajinách, ako je Španielsko, Fínsko, Švédsko, Švajčiarsko, prečo by ergo nemohlo byť aj u nás. A ľudia, áno, prečo by nemohlo byť u nás, keď je aj v Španielsku. Ale už ste nepovedali, že v Španielsku vyhlasuje referendum kráľ na základe súhlasu premiéra, ktorý potrebuje predchádzajúci súhlas väčšinový parlamentu, to ste už nepovedali. Tam kráľ sa nepodpíše pod stupídnu otázku typu, koľko majú stáť limuzíny, prosím vás. Tuná vyhlásenie referenda v týchto krajinách, ktoré ste vy spomínali, oproti nášmu, to my sme tu, ako ísť nakúpiť do Tesca. Tam si aj Švédsko, aj Fínsko, vyhlasuje parlament. Proste to má procedúru. U nás ide o to, či ste ochotní investovať na zber podpisov, to je celé. Je to mimoriadne nekorektné. Čiže uviedli ste, áno, existujú, ľudia, naozaj výnimočne môžem povedať, že dá sa nájsť aj zrnko pravdy, že existujú krajiny, kde prezident môže predkladať zákony. Vymenoval som vám ich. Prezident predloží, teda tam som to pozeral, že aj kancelár teda, keby prezident nemohol, tak pošle kancelára. Teraz, prosím vás, ešte mňa tak zaujíma, že môže byť aj spolupredkladateľ, že to bude, lebo prezident by mal byť prezidentom všetkých občanov, dobre? A teraz dajme tomu, prezident sem pošle nejaký zákon, ja neviem aký, a dostane tak, ako zvyknú vaše návrhy, dostane 15 hlasov poslancov. To bude čo z pohľadu vnímania prezidenta ako ústavného činiteľa, ako toho nadstraníckeho? A čo teraz tí pätnásti povedia, že tí ostatní proste nemajú radi nášho prezidenta, ktorý je fasa chlapík? Alebo môže prezident si zobrať spolupredkladateľa pána Poliačika alebo, ja neviem, pána Daniša si zase na druhý zákon zoberie? A teda bude prezidentom všetkých občanov a bude spolupredkladať s niekým? Nechajte veci, ktoré ako-tak fungujú, nechajte tak, to neni že ani kameň na kameni. Viete, že to je proste ani kameň na kameni, všetko tu a vy to všetko vyriešite, všetko, čo sa tu naváľalo, sme čakali iba na vás, kedy vy dôjdete a nájdete tie správne riešenia. Prezident, a teraz už som protivný mierne, aj pán Lebocký, koniec koncov ten tu je, hej, aj prezidenti ŠK Inter trebárs, tiež možno, ja neviem, viete, že, to som si mohol odpustiť, ale ten návrh je, samozrejme, zlý. Nerešpektuje, nereflektuje proste, je to len účelová strela, ktorá proste možno niekde sa zachytí. A skončím s tým, čo som už aj v reči povedal, prosím vás, nekomentujte hlasovanie dnešné spôsobom, že títo zlí poslanci nechcú dovoliť fasa chlapíkovi, aby predkladal fasa návrhy do parlamentu. Ďakujem.